لابراضور ريتريڤر

لابراضور ريتريڤر (ب ) ولا غير لابراضور هي سلالة بريطانية ديال كلاب الريتريڤر د لقنص. هاد السلالة تطورات ف لمملاكة لمتاحدة من لكلاب د سان دجونس لي تامپورطاو من لمستعمارة ديال نيوفاوندلاند (دابايا عمالة ف كاناضا)، و تسمات على ود لمنطاقة د لابراضور لي كاينة ف هاد لمستعمارة. هاد لكلب من اكتر سلالات لكلاب لي كايترباو ف لعالم. اللابراضور معروف عليه بلي ضريّف، نشيط، و عزيز عليه يلعب. بداو ف تربيتو ف اللول باش يكون كلب د الرياضة ولا د الصيادة، و لاكين كايتربى ب شكل كبير كا كلب د الرفقة. يقدر يتدريسا باش يكون كلب ݣيد و ديال لمعاونة، ولا على ود لعتيق ولا لمداوية (لعلاج). التاريخ. سلالة اللابراضور متورخة من عوام ل 1830 علاقل، منين لمستوطنين لاوروپيين لي ف نيوفاوندلاند، رباو كلاب السان دجونس، و دخلوهوم لبريطانيا من لباركووات ديال لبيع و الشرا بينات كاناضا و مدينة پوول ف النݣليز. موراها، هاد السلالات لاقاوهوم معا كلاب الصيادة لبريطانيين باش يصاوبو السلالة لي معروفة دابا ب سمية لابراضور ريتريڤر. لحاضنين اللوالا ل هاد السلالة كانو لكونط د مالمسبوري، الدوق د بكليوو، لكونط د هوم، و السير دجون سكوت. لكتاتبيا اللولانيين تغالط ليهوم اللابراضور معا لكلاب د نيوفاوندلاند لكبار و الصغار (كلب سان دجونس). لكولونيل پيطر هوكر وصف اللابراضور اللول بلي ماكبيرش على كلب لپويْنتر النݣليزي، ف جل لوقات كايخرج فيه لكحل على اللوان لخرين، طويل من راسو و نيفو ب صدر غارق، و رجلين رقاق، و عندو فرو قصير و رطب، و ماكايهزش زنطيطو ل لفوق بحال السلالة د نيوفاوندلاند. هوكر كايفرّز بين سلالة د نيوفاوندلاند من "اللابراضور لحقيقي" و سلالة السان دجونس من هاد لكلاب. هادشي قالو ف الطلقة لخامسة من كتابو "تعليمات ل الرياضيين الشباب"، لي تنشر ف 1846. غير جاو عوام ل 1870، لابراضور ريتريڤر ولا شايع ف النݣليز. اللابراضور لكبدي (دابا كايعيطو ليه الشكلاطي) بان ف اللواخر د عوام ل 1800، فين الجراوا لي ب اللون لكبدي توتقو ف نادي كينيل د بكليوو ف 1892. اول لابراضور صفر تشجل خلاق ف 1899. السلالة تعتارف بيها من عند كلوب كينيل ف 1903. اول تشجال ف لكلوب لميريكاني كينيل كان ف 1917. لخصايل. كاينين تنواعات كبار بينات اللابراضورات. لخصايل لماجيين د هاد السلالة نمودجيين ف لمساطر ديال الشوو د لكلاب ف ميريكان و مبازيين على السطونضار د كلوب كينيل لميريكاني. التبدالات لواضحين بين السطونضارات د لمملاكة لمتاحدة و ميريكان مدكورين. الزنطيط و لفرو هوما خصايل مفرّزين د اللابراضور عند كلوب كينيل لبريطاني و لميريكاني. النادي لميريكاني زاد بلي "المجاج ديال للابراضور ريتريڤر لحقيقي هو علمة مفرّزة عند هاد السلالة بحال "الزنطيط د لقضاعة" (تعلب لما). اللون. اللابراضورات مشجلين ب تلاتة د اللوان: لكحل التابت، الصفر (من لباج لكاشف ل لحمر د التعلب)، و الشكلاطي (من لقهوي معتادل ل لقهوي غالق؛ ف لاصل كايسميوه "لكبدي"). يقدرو الجراوا يكونو ب ݣاع اللوان ف نفس لولادة. اللون د لفرو كايتحدد ب شكل ساسي من تلاتة د الجينات، سميتهوم MC1R، اݣوتي، و CBD103. يلا لكلب هز معاه اليلات (Allele) من النوع لبرّي ف لمواضع الصبغية (Locus) ب تلاتة، لكلب غايكون عندو فرو صفر. يلا لكلب عندو طفرة د لخسران لوضايفي ف MC1R، غايكون عندو عاوتاني فرو صفر، بلا مانشوفو الجينوتيپات ف لمواضع الجوج لخرين. لكلاب لي كايهزو معاهوم اليلات من النوع لبرّي د MC1R و اݣوتي، ب جوج بيهوم معا لاليلي لكحل د CBD103، غايكون عندهوم فرو كحل. على حساب واحد الديراسة د عام 2011، 13 من 245 لابراضور لي تدرسو كان عندهوم زيݣوتيزم مبدل ف الطفرة M246V لمسؤولة على لقناع د لميلانين، و واحد منهوم كان عندو زيݣوتيزم متماتل. ف وسط هاد السلالة، هاد لخصايل ما يمكنش ليها تحدد غير من السيفة. التخدامات. اللابراضورات ريتريڤر بيّنو بلي عندهوم موعدال نجاح زايد كا كلاب ݣيد. واحد الديراسة تنشرات ف 2006، جربات لمواتية ديال ربعة د السلالات (لابراضور ريتريڤر، ݣولضن ريتريڤر، تكرويزة بين اللابراضور و لݣولضن، و بيرجي الماني) كا كلاب ݣيد. ف هاد التجريبة، لبراجا لالمانيين خداو ازيد موعدال ف عدم تكمال هاد لخدمة، التكرويزة د اللابراضور و لݣولدن خداو ازيد موعدال نجاح. غير هو، لبراجا و لݣولدن ريتريڤرات خداو موعدال نجاح زايد مور ما دازو من دريساج طوْل على الدريساج لمخصوص ل اللابراضورات ريتريڤر. اللابراضور ريتريڤر هو كلب قنص كايتربى على ود ترجاع لفرايس ف لبر و لبحر. ب صيفتو كلب مربيينو ب لاخص على ود الترجاع ف لما، اللابراضورات طوورو شلا خصايل ل لخدمة ديالهوم. على ود الترجاع (Retrieving)، اللابراضور عندو فم رطب، لي هي خصلة كاتخليه يهز لفرايس و طيور لما بلا ما يكرفصهوم. و على ود لعومان، هاد لكلب كايعاونوه مخالب مشبكين، و زنطيط بحال شي قضّاعة، و فرو ضد لفزوݣية. الدّاكا الزايد، حس لموبادرة و التوجيه الداتي ديال اللابراضور ف لادوار د لخدمة كايتختاصرو ف كلاب بحال اللابراضور اينضال، لي دريساوه باش يحط الناس لي ب لكرّوسة لمحرّكة ف پوزيسيوات د لمداوية، و يغطيهوم ب بطانية، و يخدّم ليهوم التيليفون د ليرجونص. بزاف د اللابراضورات عاوتاني تعلّمو باش يعاونو مّاليهوم ف السخرة، و يقدرو يجيبو لفلوس و لكارطات د لبانكا من لݣيشييات. هاد السلالة تخدّمات ف عتيق الناس لغارقين ف لما. و مازالة كاتدير هاد لخدمة حتى ل دابا، هي و السلالات د لييونبيرݣر، نيوفاوندلاند و لݣولضن ريتريڤر؛ و كايتخدّمو ف لمدراسة الطاليانية ديال لكلاب لݣارضكور. ف لحرب. اللابراضور فايتين تخدّمو كا كلاب حرب. ف لوقيتة ديال حرب لڤييطنام تخدمو كا كلاب كشّافين باش يتبعو و يصيبو فين كاينين لعساكر لي هوما ميّتين ولّا معطوبين ولّا فين كاينين لبلاصة د لعدو. الصحة. اللابراضورات عندهوم توجاد قبلي (Predisposition) ل ليپاتيت لموزمين. واحد الديراسة من لمملاكة لمتاحدة لقات بلي كاين حتيمال 4. 14 باش يقيصهوم هاد لمرض. شي ديراسات عطاو واحد لميلان (Predilection) ل كلبات اللابراضور. السباب ل هاد الميلان مامعروفش. لافكار لمقتارحين كايشملو بلي هادشي وراتي ولّا بيئي. عاوتاني اللابراضور ريتريڤر ورى بلي عندو واحد لميلان لمراض خرين د الصفرا، منها: ليپاتيت التفاعولي، فرط التنسوج ف لعقييْدة (Nodular Hyperplasia)، و لمراض ديال لمرّارة. واحد الديراسة د لمملاكة لمتاحدة لقات بلي متوسط لعمر لمتوقع د اللابراضورات ف جوايه 13. 1 لعام. و ديراسة مشتاركة ديال لكليّة لملكية د لبيْطارة و جاميعة سيدني، ستنتجو بلي اللابراضور شكلاطيين اللون عندهوم متوسط عمر متوقع قصر من اللابراضورات ب اللوان لخرين (ف جوايه 10٪) و بلي هوما محسوسين كتر باش يتقاصو ب شي مشاكيل صحية. واحد الديراسة طاليانية د عام 2024 لقات بلي متوسط لعمر لمتوقع هو 11 لعام ل السلالة ب لموقارنة معا 10 سنين ب شكل عام. ديراسة سويدية د 2005 ديال الضونيات د لاسورانس لقات بلي 25٪ من اللابراضورات ريتريڤر ماتو ف عمر 10 سنين، قل من لموعدال لعام د 35٪ ديال لكلاب لي ماتو ف عمر 10 سنين. اللابراضور ب شي طريقة ولا خرة محسوسين ل خلل التنسوج (Dysplasia) د لورك و لكود، ب لاخص لكلاب لكبار ف لقد. لمراض د لعين يقدرو يجمعو، ضمور الشبكية التدريجي (Progressive retinal atrophy)، الجلالة (Cataract)، ضمور لقرنية (Corneal dystrophy) و خلل التنسوج د الشبكية (Retinal Dysplasia). زيد يقدرو يعانيو من السخفة الجاية من لانطريما، لي كايودي ل الزيادة ف لحارارة، الضعف، السخفة، و التفراق على لواقع (disorientation) مورا وقيتات قلال د لانطريما، ولّا يقدرو يعانيو من لغلض، لي ف شي حالات يقدر يكون جاي من لغياب ديال طرف ولّا ݣاع طراف من الجين پرووپييوميلانوكورتين - Proopiomelanocortin. اللابراضور واحد من اكتر السلالات لمقيوصة ب شكل شايع ب النحيلال التدريجي د روض-كون (Progressive rod-cone degeneration). واحد الطفرة سايدة ف الجين PRCD هي لمسؤولة ف هاد لحالة ديال هاد السلالة.